માત્ર એક હજારની વસ્તી ધરાવતા રફાળા ગામે આજે આખા ગુજરાતનું ધ્યાન કેન્દ્રિત કર્યુ છે. લોકો આ ગોલ્ડન વિલેજને જોવા માટે આવી રહ્યા છે. ગામની ફરતે કલાત્મક ચાર આકર્ષક ગેઈટ ઉભા કરી તેને શહીદો અને મહાનુભાવોનાં નામ અપાયા છે. સરદાર ગેઈટ, ગાંધી ગેઈટ, લાડલી ગેઈટ એવા નામ અપાયા છે. ગામમાં પ્રવેશતાની સાથે જ સરદાર ગેઈટ આવે છે. પ્રવેશ જ એવો કલાત્મક અને આકર્ષક છે કે ગામમાં પ્રવેશ કરનાર આ ગામની શરૃઆત જ આટલી ભવ્ય છે તો ગામ કેવું હશે તેની કલ્પનામાં રાચવા લાગે છે. પ્રવેશદ્વાર પર દસ પરીઓની ભવ્ય સ્વાગત કરતી હોય તેવી કૃતિઓ મૂકવામાં આવી છે. બે ગજરાજ, ગુંબજ, તુલસી કયારો અને હાથમાં ભાલાઓ સાથે સૈનિકો ઉભા હોય તેવી રાષ્ટ્રવાદની થીમ સાથેનો કલાત્મક પ્રવેશદ્વાર બનાવવામાં આવ્યો છે.